Κανονισμός (ΕΚ) αριθ. 1998/2000 της Επιτροπής

της 21ης Σεπτεμβρίου 2000

για τροποποίηση του κανονισμού (ΕΚ) αριθ. 1374/98 σχετικά με τη θέσπιση λεπτομερών κανόνων εφαρμογής του καθεστώτος εισαγωγής και για το άνοιγμα δασμολογικών ποσοστώσεων στον τομέα του γάλακτος και των γαλακτοκομικών προϊόντων και του κανονισμού (ΕΚ) αριθ. 174/1999 σχετικά με τον καθορισμό των ειδικών λεπτομερειών εφαρμογής του κανονισμού (ΕΟΚ) αριθ. 804/68 του Συμβουλίου όσον αφορά τα πιστοποιητικά εξαγωγής και των επιστροφών κατά την εξαγωγή στον τομέα του γάλακτος και των γαλακτοκομικών προϊόντων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999, περί κοινής οργανώσεως των αγορών στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΚ) αριθ. 1670/2000(2), και ιδίως το άρθρο 26,

Εκτιμώντας τα ακόλουθα:

(1) Ο κανονισμός (ΕΚ) αριθ. 1374/98 της Επιτροπής, της 29ης Ιουνίου 1998, για τη θέσπιση λεπτομερών κανόνων εφαρμογής του καθεστώτος εισαγωγής και για το άνοιγμα δασμολογικών ποσοστώσεων στον τομέα του γάλακτος και των γαλακτοκομικών προϊόντων(3), όπως τροποποιήθηκε τελευταία από τον κανονισμό (ΕΚ) αριθ. 1491/2000(4), προβλέπει, στο άρθρο 1, τις ποσότητες για τις οποίες δεν απαιτείται πιστοποιητικό εισαγωγής.

(2) Ο κανονισμός (ΕΚ) αριθ. 174/1999 της Επιτροπής, της 26ης Ιανουαρίου 1999, για τη θέσπιση ειδικών κανόνων εφαρμογής του κανονισμού (ΕΟΚ) αριθ. 804/68 του Συμβουλίου όσον αφορά τα πιστοποιητικά εξαγωγής και τις επιστροφές κατά την εξαγωγή στον τομέα του γάλακτος και των γαλακτοκομικών προϊόντων(5), όπως τροποποιήθηκε τελευταία από τον κανονισμό (ΕΚ) αριθ. 1961/2000(6), προβλέπει, στο αρθρο 2, τις περιπτώσεις στις οποίες δεν απαιτείται πιστοποιητικό εξαγωγής.

(3) Ο κανονισμός (ΕΚ) αριθ. 1291/2000 της Επιτροπής, της 9ης Ιουνίου 2000, για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα(7) καθορίζει, στο άρθρο 5 παράγραφος 1, σε 150 χιλιόγραμμα τις ανώτατες ποσότητες προϊόντων για τις οποίες δεν δύναται να προσκομίζεται πιστοποιητικό. Συνεπώς, θα πρέπει, για λόγους σαφήνειας, να προσαρμοστούν οι σχετικές διατάξεις των κανονισμών (ΕΚ) αριθ. 1374/98 και (ΕΚ) αριθ. 174/1999 και να προβλεφθούν ειδικές διατάξεις για τις εξαγωγές γαλακτοκομικών προϊόντων κατά παρέκκλιση ορισμένων διατάξεων των κανονισμών (ΕΚ) αριθ. 800/1999 και (ΕΚ) αριθ. 1291/2000.

(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης γάλακτος και γαλακτοκομικών προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 1 του κανονισμού (ΕΚ) αριθ. 1374/98 αντικαθίσταται από το ακόλουθο κείμενο:

"Άρθρο 1

Με την επιφύλαξη του τίτλου ΙΙ του κανονισμού (ΕΚ) αριθ. 1291/2000, κάθε εισαγωγή στην Κοινότητα προϊόντων που αναφέρονται στο άρθρο 1 του κανονισμού (ΕΚ) αριθ. 1255/1999 (στο εξής 'γαλακτοκομικά προϊόντα') υπόκειται στην προσκόμιση πιστοποιητικού εισαγωγής."

Άρθρο 2

Το άρθρο 2 του κανονισμού (ΕΚ) αριθ. 174/1999 αντικαθίσταται από το ακόλουθο κείμενο:

"Άρθρο 2

Η επιστροφή χορηγείται μόνο κατόπιν προσκόμισης πιστοποιητικού εξαγωγής, με εξαίρεση τις περιπτώσεις που αναφέρονται στο άρθρο 5 παράγραφος 1 πρώτο και τέταρτο εδάφιο του κανονισμού (ΕΚ) αριθ. 1291/2000.

Για τους σκοπούς του άρθρου 5 παράγραφος 1 τέταρτο εδάφιο του κανονισμού (ΕΚ) αριθ. 1291/2000, όταν μία διασάφηση εξαγωγής περιλαμβάνει περισσότερους του ενός κωδικούς της ονοματολογίας των επιστροφών όπως ορίζεται στον κανονισμό (ΕΟΚ) αριθ. 3846/87 της Επιτροπής (2) ή της συνδυασμένης ονοματολογίας, οι αναφορές σχετικά με τον κάθε ένα από τους κωδικούς αυτούς θεωρείται ότι αποτελούν χωριστή διασάφηση."

Άρθρο 3

Ο παρών κανονισμός τίθεται σε ισχύ την 1η Οκτωβρίου 2000.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 21 Σεπτεμβρίου 2000.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 48.

(2) ΕΕ L 193 της 29.7.2000, σ. 10.

(3) ΕΕ L 185 της 30.6.1998, σ. 21.

(4) ΕΕ L 168 της 8.7.2000, σ. 10.

(5) ΕΕ L 20 της 27.1.1999, σ. 8.

(6) ΕΕ L 234 της 16.9.2000, σ. 10.

(7) ΕΕ L 152 της 24.6.2000, σ. 1.